Document ID: 32001L0052

Komisijas Direktīva 2001/52/EK
(2001. gada 3. jūlijs),
ar kuru groza Direktīvu 95/31/EK, ar ko nosaka īpašus tīrības kritērijus pārtikas produktos lietojamiem saldinātājiem
(dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1988. gada 21. decembra Direktīvu 89/107/EEK par dalībvalstu tiesību aktu tuvināšanu attiecībā uz pārtikas piedevām, ko atļauts izmantot cilvēku uzturā [1], kura grozīta ar Eiropas Parlamenta un Padomes Direktīvu 94/34/EK [2], un jo īpaši tās 3. panta 3. punkta a) apakšpunktu,
apspriedusies ar Pārtikas zinātnisko komiteju,
tā kā:
(1) Eiropas Parlamenta un Padomes 1994. gada 30. jūnija Direktīvā 94/35/EK par saldinātājiem, kurus lieto pārtikas produktos [3], kas grozīta ar Direktīvu 96/83/EK [4], uzskaitītas vielas, kuras var lietot par saldinātājiem pārtikā.
(2) Komisijas 1995. gada 5. jūlija Direktīva 95/31/EK, ar ko nosaka īpašus tīrības kritērijus pārtikas produktos lietojamiem saldinātājiem [5], kurā jaunākie grozījumi izdarīti ar Direktīvu 2000/51/EK [6], nosaka tīrības kritērijus Direktīvā 94/35/EK minētajiem saldinātājiem.
(3) Ievērojot tehnikas attīstību, ir jāgroza tīrības kritēriji, kas Direktīvā 95/31/EK noteikti mannītam (E 421) un kālija acesulfamam (E 950).
(4) Ir jāņem vērā saldinātāju specifikācijas un analītiskās metodes, kas norādītas Pārtikas kodeksā, ko izstrādājusi Apvienotā FAO /PVO pārtikas piedevu ekspertu komiteja (JECFA).
(5) Tādēļ ir jāpielāgo Direktīva 95/31/EK.
(6) Šajā direktīvā paredzētie pasākumi ir saskaņā ar Pārtikas produktu pastāvīgās komitejas atzinumu,
IR PIEŅĒMUSI ŠO DIREKTĪVU.
1. pants
Direktīvas 95/31/EK pielikumā tekstu attiecībā uz E 421 mannītu un E 950 kālija acesulfamu aizstāj ar tekstu šīs direktīvas pielikumā.
2. pants
Dalībvalstīs stājas spēkā normatīvie un administratīvie akti, kas vajadzīgi, lai vēlākais līdz 2002. gada 30. jūnijam panāktu atbilstību šai direktīvai. Par to dalībvalstis nekavējoties informē Komisiju.
Kad dalībvalstis pieņem minētos noteikumus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
3. pants
Šī direktīva stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī.
4. pants
Šī direktīva ir adresēta dalībvalstīm.
Briselē, 2001. gada 3. jūlijā

Labels: 0
17